(Ministru kabineta

2013.gada \_\_\_\_\_\_\_\_\_

rīkojums Nr.\_\_\_\_)

Nacionālās industriālās politikas pamatnostādnes 2014.-2020.gadam

**(kopsavilkums)**

#### Nacionālās industriālās politikas pamatnostādnes (turpmāk – pamatnostādnes) ir vidēja termiņa politikas plānošanas dokuments, kas aptver visas tautsaimniecības nozares un nosaka ekonomikas izaugsmes veicināšanas mērķus un rīcības virzienus turpmākajiem septiņiem gadiem.

Galvenās pamatnostādnēs formulētās problēmas ir saistītas ar Latvijas izaugsmi noteicošajiem makroekonomikas izaicinājumiem, kas izriet no globālajiem un nacionālajiem makroekonomikas aspektiem (ekonomikas struktūras, globālo ekonomikas spēku iedarbības, Latvijas ekonomikas attīstības stadijas un attīstības tendencēm) un mikro ekonomikas aspektiem (uzņēmumu identificētās stratēģiskās priekšrocības un būtiskākie trūkumi jeb izaicinājumi). Latvijas ekonomikas attīstības stadija, kopā ar minētajiem makro un mikro ekonomikas izaicinājumiem, veido izaicinājumu kopumu, kuru pārvarēšanai ir orientējamas uz ekonomisko izaugsmi vērstās struktūrpolitikas un valsts intervences politikas.

Būtiskākie izaicinājumi ir produktivitātes un ienesīguma strauja kāpināšana, pie nosacījuma, kad arvien lielāka paliek darba tirgus, produktu tirgus un finanšu tirgu raksturojošo izaicinājumu loma. Jāatzīmē, ka darba tirgus izaicinājumi vidējā termiņā iegūs arvien lielāku nozīmi identificēto izaicinājumu vidū, ko nosaka tādi ietekmējošie faktori, kā demogrāfija, vecuma struktūra emigrācija un darba spēka atbilstība darba tirgus prasībām. Produktu tirgū jau ilgstoši izaicinājumu veido valsts pārvaldes sistēmas darbības efektivitāte (tiesu sistēmas efektivitāte u.c.), papildus ir identificēts izaicinājums, kas šobrīd ir ļoti nozīmīgs – ražošanas infrastruktūras pieejamība. Finanšu tirgos izaicinājumi ir izrietoši no finanšu krīzes, kas būtiski veicināja aktivitāšu sašaurināšanos banku sektorā, tādējādi aktualizējot problemātiku par banku sektoram alternatīvu finanšu instrumentu darbību Latvijas ekonomikā.

Pamatnostādņu mērķis ir veicināt ekonomikas strukturālās izmaiņas par labu preču un pakalpojumu ar augstāku pievienoto vērtību ražošanai, t.sk. rūpniecības lomas palielināšanai, rūpniecības un pakalpojumu modernizācijai un eksporta sarežģītības attīstībai.

Pamatojoties uz identificētajām problēmām un definētajiem mērķiem, ir noteikti šādi galvenie rīcības virzieni:

1. Darbaspēka pieejamība un tautsaimniecības attīstības vajadzībām atbilstošs izglītības piedāvājums;
2. Industriālo zonu attīstība;
3. Finanšu pieejamība;
4. Inovācijas kapacitātes paaugstināšana;
5. Eksporta veicināšana;
6. Energoresursu izmaksu samazināšana.

Pamatnostādnēs noteikto mērķu sasniegšanai un identificēto problēmu risināšanai Ekonomikas ministrija sadarbībā ar iesaistītajām ministrijām un sociālajiem partneriem īstenos pamatnostādnēs paredzēto uzdevumu un pasākumu plānu.

Pamatnostādnēs paredzēto uzdevumu un pasākumu plāns īstenojams kārtējam gadam piešķirto valsts budžeta un Eiropas Savienības struktūrfondu finanšu līdzekļu ietvaros.

Ekonomikas ministrs D.Pavļuts

Vīza:

Valsts sekretārs J.Pūce

15.05.2013. 9:00

350

K.Soms, 67013299,

Kristaps.Soms@em.gov.lv